UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om indberetning af hændelser inden for civil luftfart OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2000/0343 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om indberetning af hændelser inden for civil luftfart

EF-traktatens artikel 251, stk. 2, litra c), fastsætter, at Kommissionen skal afgive en udtalelse om de ændringsforslag, der er foreslået af Europa-Parlamentet ved andenbehandling.

Kommissionen afgiver derfor følgende udtalelse om de ændringsforslag, Parlamentet har foreslået.

1. Baggrund

a) Kommissionen sendte den 19.12.2000 Rådet og Europa-Parlamentet sit forslag til direktiv (KOM(2000) 847 endelig - 2000/0343(COD) af 19.12.2000).

b) Det Økonomiske og Sociale Udvalg afgav en positiv udtalelse den 12.9.2001.

c) Regionsudvalget besluttede ikke at afgive udtalelse.

d) Europa-Parlamentet afgav den 14.6.2001 ved førstebehandling sin udtalelse med en række ændringsforslag til Kommissionens forslag.

e) Kommissionen vedtog den 25.9.2001 (KOM(2001)532 endelig) i overensstemmelse med artikel 250, stk. 2), i traktaten, et ændret forslag som helt eller delvist indeholdt otte af de ti ændringsforslag, der var vedtaget af Parlamentet.

f) Rådet vedtog sin fælles holdning den 17.6.2002.

g) Europa-Parlamentet vedtog den 23.10.2002 ved andenbehandling en beslutning med to ændringsforslag til den fælles holdning.

2. Målet med det foreslåede direktiv

Formålet med det foreslåede direktiv er at forbedre luftfartssikkerheden ved at sikre, at relevante sikkerhedsoplysninger indberettes, indsamles, opbevares og formidles.

Medlemsstaterne skal med henblik på dette tilrettelægge et nationalt system til indsamling af hændelsesrapporter og til at deltage i et informationsudviklingssystem, der gør det muligt at samle de indsamlede oplysninger.

Der fastsættes bestemmelser vedrørende beskyttelse af oplysningernes fortrolighed og formidling af oplysningerne.

Det eneste formål med hændelsesindberetninger er at forebygge fremtidige ulykker og hændelser og ikke at fastslå fejl eller ansvar.

3. kommissionens udtalelse om europa-parlamentets ændringer

Parlamentet vedtog to ændringsforslag til Rådets fælles holdning ved andenbehandling.

Kommissionen accepterer alle Europa-Parlamentets ændringsforslag.

3.1 Ændringsforslag 1: Beskyttelse af indberetteren

Ændringsforslag 1 genindsætter stk. 3 i artikel 8 i Kommissionens ændrede forslag, som blev slettet i Rådets fælles holdning. Dette stykke sigter på at beskytte hændelsesindberetteren mod sanktioner, undtagen hvis det drejer sig om grov uagtsomhed. Kommissionen beklagede i sin meddelelse til Europa-Parlamentet vedrørende den fælles holdning, at dette stykke blev slettet, da det gav et klart politisk signal om princippet om, at hændelsesindberetteren skal betragtes som givende et vigtigt positivt bidrag til luftfartssikkerhed og derfor må opmuntres til at gøre dette uden at risikere sanktioner.

Kommissionen kan acceptere dette ændringsforslag.

3.2 Ændringsforslag 2: Fortrolig indberetning

Ændringsforslag 2 genindsætter artikel 9 i Kommissionens forslag, som blev slettet i Rådets fælles holdning. Dette stykke sigter på at etablere retsrammen for at skabe et frivilligt, fortroligt indberetningssystem. Kommissionen modsatte sig udelukkelse af denne artikel, som muliggør en bedre forståelse af de menneskelige faktorer ved hændelser og ulykker.

Kommissionen kan også acceptere dette ændringsforslag.

4. Konklusion

I overensstemmelse med EF-traktatens artikel 250, stk. 2, ændrer Kommissionen hermed sit forslag som beskrevet i ovenstående.